Abdulrachman Saleh

Komodor Muda Udara (Anumerta) Abdulrachman Saleh iyâ arèya dokter bân panerbang Indonesia sè pesawatta ètèmba' ghâgghâr sareng Belanda salama Revolusi Nasional Indonesia. Panjhânnânnganèpon jhughân sala sèttong sè amolaè Radio Republik Indonesia. Panjhânnânnganèpon sacara anumerta èdhaddhiyaghi mènangka Pahlawan Nasional Indonesia neng taon 1974.

Bâkto Kènè'

Abdulrachman lahèr è Kampong Ketapang (Kwitang Barat), Batavia, Hindia Belanda (samangkèn Jakarta, Indonesia) neng tangghâl 1 Juli 1909. Orèng sepponah iyâ arèya Mohammad Saleh, dhâddhi Dokter sè maksur, bân Emma Naimah Saleh (nèe Moehsin). Panjhânnângèpon noroè dhisalla ramana bân ajhâr kaangghuy dhâddhi Dokter neng sèttong Paghuruan Tèngghi Kedokteran kaangghuy orèng Indonesia, School Tot Opleiding van Inlandsche Artsen (STOVIA). Polana STOVIA ètotop sabellum panjhânnângèpon mamarèh sakola neng Paghuruan Tèngghi Kedokteran laèn, Geneeskundige Hoge School (GHS). Polana obu'na kriting, ca-kancana molaè ngolok "Karbol" sè èkala' ḍâri bhâsa Belanda Krullebol sè andi' artè "obu' kriting".

Sajhân asakola kedokteran, panjhânnângèpon akompol bân perkompolan penerbangan è Batavia bân ngaollè hasèl lisensi pilot.

Kalampaan

Samarèna malastarè sakola kadokteran è taon 1937, panjhânnânganèpon materros sakola è bhidhâng fisiologi bân dhâddhi dosèn è Paghuruan Tèngghi Kedokteran Nederlandsch-Indische Artsen School (NIAS) è Surabaya neng taon 1942. Panjhânnânganèpon lajhu abâli ka Batavia mènangka dosen è sakola'anna, GHS, bân èpaonjhâng dhâddhi profesor penno.

È lowar kalampaan mèdissa, Saleh jhughân èpaonjhul dhâddhi sè mandhighi organisasi nyiaraghi radio nyamana Vereniging voor Oosterse Radio Omroep (VORO) bân samarèna ghânika ètemot dâlem pangaḍhagghân Lembaga Penyiaran Publik Indonesia (Radio Republik Indonesia/RRI) neng tangghâl 11 September 1945.

Samarèna apangrasa parcajâ jha' Lembaga Radio Indonesia ampon èkobâssaè orèng sè teppa', panjânnângannèpon nundhur ḍâri jabatannèpon bân akabbhul sareng Tentara nasional Indonesia kaangghuy nolongè pangadhâgghân TNI Angkatan Udara sareng Agustinus Adisoetjipto, bhekta morka'épon neng GHS. Panjhânnângèpon lajhu dhâddhi instruktur penerbangan neng Sakola Penerbangan sè ghi' bhuru èbangun è Yogyakarta, è Lapangan Udara Maguwo. 

Dâlem lalakon sè awwâl dâri duwâ' lalakon aksi polisionil Belanda dâ' Republik Indonesia, Agresi Militer Belanda I, Saleh bân Adisoetjipto èpakon kaangghuy èntar dâ' India. Rèng-orèng ghânika ampon hasèl nembhus blokade uadara sè èlakonè sareng Angkatan Udara Belanda, sè è dâlemma bâdâ wilayah ḍâri Indonesia dâ' India bân Pakistan. Namong, è dâlem parjhâlânan molè dâri Singapura, teppa' ngangko' bhântowan bhât-obhâdhân sombhângan dâri Palang merah Malaya è Singapura, Pesawat Dakota sè ètompangi rèng-orèng jarèya èbhâḍḍhil ghâgghâr sareng duwâ' pesawat P-40 KIttyhawk andi'na Belanda neng Kampong Ngoto è tangghâl 29 Juli 1947.

 Sombher